În largul insulei turistice Phuket din Thailanda, ecologiştii marini au eliberat 11 pui de ţestoasă marină pieloasă (Dermochelys coriacea) în Oceanul Indian, sperând că aceste vieţuitoare vor prospera în sălbăticie şi că se vor întoarce pe ţărm peste două decenii pentru a se reproduce, informează Reuters, potrivit Agerpres.
Eliberarea ţestoaselor în vârstă de un an, de mărimea unei mingi de rugby fiecare, urmează unui intens efort de conservare în scopul îmbunătăţirii şansele lor de supravieţuire după ce ecologiştii au descoperit în 2018 că exemplare din această specie periclitată au revenit pentru a-şi depune ouăle în sudul Thailandei.
Atunci, ţestoasele mai puternice au reuşit să ajungă în ocean, în timp ce altele au pierit la scurt timp după ce au eclozat, aşa că a fost lansat un program pentru îngrijirea puilor firavi, a declarat Pinsak Suraswadi, directorul general al Departamentului pentru Resurse Marine şi Costiere din Thailanda.
Thailanda este una dintre cele cinci ţări din lume, printre care se mai află Sri Lanka şi Canada, care au reuşit să crească exemplare din această specie până la primul lor an de viaţă. Un exemplar din această specie va depune de obicei ouă după ce ajunge la vârsta de 20 până la 25 de ani.
Ţestoasele au fost eliberate în aprilie de ecologişti şi sunt dotate cu etichete pentru monitorizarea lor prin satelit, parte dintr-o iniţiativă internaţională demarată de organizaţia non-profit din domeniul ecologiei Upwell Turtles.
''E necesar pentru noi să studiem traseele pe care se deplasează puii de ţestoasă pentru a înţelege încotro se îndreaptă, astfel încât să implementăm măsuri pentru protejarea ţestoaselor după ce eclozează'', a spus Pinsak Suraswadi.
Deşi are o istorie evoluţionară de peste 150 de milioane de ani şi a supravieţuit extincţiei dinozaurilor, această specie este periclitată critic în regiunea Pacificului.
Această varietate de ţestoasă are o populaţie estimată în Oceanul Pacific de mai puţin de 2.300 de femele adulte, potrivit World Wildlife Fund.
După eliberarea lor în larg, ţestoasele sunt în continuare vizate de pericole cum ar fi echipamentele de pescuit, deşeurile din plastic pe care le pot îngurgita, precum şi expunerea la toxine.
''Vreau să ştiu dacă efortul nostru de a îngriji ţestoasele marine timp de un an a dat sau nu roade'', a spus biologul Hirun Kanghae.
''Dacă supravieţuiesc, ne oferă cele mai bune răspunsuri despre protejarea şi reabilitarea populaţiei ţestoaselor pieloase'', a adăugat el.